30 džamija u 30 država za 30 dana
Dvoje mladih američkih muslimana koji su tokom Ramazana obišli 30 džamija u 30 država, za 30 dana nisu naišli na islamofobiju.
U augustu su dvoje mladih američkih muslimana krenuli iz New Yorka na ambiciozni plan obilaska 30 džamija u 30 država za 30 dana tokom mjeseca Ramazana. Protesti protiv planirane izgradnje džamije u blizini takozvane Nulte tačke u New Yorku dominirali su vijestima tokom njihovog putovanja. Ali Aman Ali i Bassam Tariq kažu da nisu naišli na takozvanu islamofobiju na svom putu kojeg su dokumentirali na internetu. Aman Ali je imao jedinstveno životno iskustvo u Americi odrastajući u malneom gradu u Ohio-u. "Bio sam, ne samo jedini musliman u školi, nego i jedini predstavnik manjine, tako da nisam samo objašnjavao šta znači biti musliman, nego i zašto nisam crn." Bassam Tariq je odrastajući u zajednici pakistanskih useljenika u Sugarlandu u Texasu osjećao da živi u dva različita svijeta. "Ono što smo govorili bilo je 'Hakkanay, or Pakkanay' ' niste od tamo, ali niste ni odavde, jednostavno ste zaglavili u sredini", kaže Tariq. Ova dvojica muslimana iz središta Amerike su se susreli u središtu grada koji se našao u središtu kontroverzi širom zemlje - raspravama oko planirane izgradnje islamskog centra u blizini mjesta terorističkih napada 11. septembra 2001. To je u prvi plan dovelo pitanje religijskih sloboda u Sjedinjenim Državama. To je, takodjer, dovelo Alija i Tariqa iz sobe za molitve u Islamskom centru Park 51 u New Yorku, do džamije šiita u predgradju Chicaga, nakon 18 hiljada kilometara puta i stotine zabilježenih priča. "To je 30 dana, 30 država, 30 džamija", kaže Bassam Tariq, suosnivač 30mosques.com. Alijevo i Tariqovo Putovanje na Ramazan je nastavak uspješnog obilaska 30 džamija tokom 30 dana u New Yorku prošle godine. Taj napor dokumentovan na njihovoj web stranici 30mosques.com rodio je ideju za novi projekt, pokazivanje iskustva muslimana širom Amerike. Aman Ali, suosnivač 30mosques.com, podsjeća na dane poslije terorističkih napada islamskih ekstremista na New York i Washington: "Osjećao sam se bespomoćnim u okruženje nakon 11. septembra jer se samo pričalo o muslimanima, rasnom profiliranju, zločinu iz mržnje, sigurnosti na aerodromima, i sada o blokiranju džamije. To su važna pitanja, ne želim umanjivati njihov značaj, ali to nisu pitanja koja nas odredjuju.” Aman Ali kaže da američki muslimani dijele iste interese i iste brige kao i ostali Amerikanci. To pokazuju i jedinstvene priče muslimana koje su Ali i Tariq svakodnevno postavljali na svom blogu putujući širom zemlje. Oni su našli na suptilan, ali blistav muslimanski identitet utkan kroz samo tkivo američkog života. Ali, kažu da nisu iskusili zazor prema muslimanima. "Mi nismo našli ni jednu zajednicu da ima bilo kakav problem sa susjedima. U stavri smo vidjeli suprotno", kaže Tariq. Dok Aman Ali, objašnjava: "Ljudi u drugim zemljama općenito misle da su ovdje muslimani izloženi pritiscima, i ne želim umanjivati težinu zločina iz mržnje, sigurnosna pitanja i takve stvari, ali to uopće ne pretstavlja naš način života." Putovanje je dvojici mladih ljudi pomoglo da i sami sebe bolje upoznaju. "Putujući kroz zajednice američkih muslimana, i gledajući koliko široku definiciju Amerike su ljudi spremni prihvatiti, i muslimani i nemuslimani, mislim, to je moj dom. Ja ovo osjećam svojim domom", kaže Bassam Tariq. "Mi nismo dvodimenzionalni likovi. Mi živimo u ovoj zemlji, mi doprinosimo ovoj ekonomiji, idemo u škole, jednostavno mi smo ljudska bića", dodaje Aman Ali. Nakon boravka u Michigenu i Tennessee-ju, Tariq i Ali se vraćaju nazad u New York da proslave ramazanski Bajram.